
IEROSINĀJUMI
Pilsoņu brīvību, tieslietu un iekšlietu komiteja aicina par jautājumu atbildīgo Budžeta kontroles komiteju rezolūcijas priekšlikumā, ko tā pieņems, iekļaut šādus ierosinājumus:
[bookmark: restart]1.	atzinīgi vērtē to, ka Revīzijas palāta ir atzinusi Eiropas Narkotiku un narkomānijas uzraudzības centra (“Centrs”) 2022. finanšu gada pārskatiem pakārtotos darījumus par likumīgiem un pareiziem visos būtiskajos aspektos; ņem vērā, ka saskaņā ar Revīzijas palātas gada ziņojumu par ES aģentūrām 2022. gadā tā budžets 2022. gadā bija 26 miljoni EUR, un tas ir par 4 % vairāk nekā 2021. gadā (25 miljoni EUR), savukārt darbinieku skaits saskaņā ar attiecīgās budžeta lēmējinstitūcijas lēmumu palika nemainīgs;
2.	atzinīgi vērtē to, ka ir veikti atbilstoši korektīvi pasākumi, lai ņemtu vērā Revīzijas palātas iepriekšējo gadu konstatējumu; atzinīgi vērtē ikgadējo pamatpublikāciju, 2022. gada Eiropas ziņojumu par narkotikām, 2022. gada statistikas biļetenu un pievienoto vērtību, ko sniedz ES agrīnās brīdināšanas sistēma attiecībā uz jaunām psihoaktīvām vielām, kuru Centrs 2022. gadā bija pārvaldījis 25 gadus; atzinīgi vērtē to, ka Centra pamatziņojuma “Health and social responses to drug problems: a European guide” (“Veselības un sociālajā jomā īstenotie pasākumi, reaģējot uz narkomānijas problēmām: 2022. gada Eiropas ceļvedis”) satvarā ir publicētas 69 publikācijas, tostarp septiņas īsas vadlīnijas un trīs informatīvi materiāli; atzinīgi vērtē to, ka Centrs un tā partneri kopīgi sarīkoja ceturto Eiropas konferenci par atkarību izraisošu uzvedību un atkarībām; mudina Centru turpināt zināšanu apmaiņas pasākumus;
3.	atzinīgi vērtē ar narkotikām saistītos apmācības pasākumus, kuros piedalījās 609 tiesībaizsardzības speciālisti no ES un tehniskās sadarbības projekta partneri un kurus Centrs īstenoja sadarbībā ar Eiropas Savienības Tiesībaizsardzības apmācības aģentūru (CEPOL); atzinīgi vērtē to, ka 2022. gadā Centrā tika apmācīti gandrīz 950 speciālisti, kas strādā narkotiku apkarošanas jomā, tostarp tiesībaizsardzības darbinieki un politikas veidotāji, savukārt aptuveni 1200 speciālisti, kas strādā narkotiku apkarošanas jomā, apmeklēja septiņus Centra organizētos tīmekļseminārus; uzsver Centra svarīgo lomu, sniedzot politikas veidotājiem un profesionāļiem sabiedrības veselības analīzi un informāciju par narkotikām un narkomāniju;
4.	atzinīgi vērtē Centra neatlaidīgos centienus uzsvērt narkotiku lietošanas sociālos aspektus un sociālo ietekmi, veicināt sociālās reintegrācijas politiku narkotiku lietotājiem un risināt narkotiku jautājumu no daudzdisciplīnu perspektīvas; uzskata, ka ir svarīgi arī turpmāk palielināt informētību par profilakses un inovatīvas uz psihoemocionālo veselību balstītas pieejas nozīmi narkotiku apkarošanas politikā;
5.	atgādina, ka Centra darba pamatā ir stratēģiska, uz pierādījumiem balstīta veselības un drošības apdraudējuma novērtēšanas spēja, lai agrīnā posmā apzinātu jaunas narkotiku lietošanas tendences, kas var negatīvi ietekmēt veselību, sociālos jautājumus, drošumu vai drošību Savienībā; atgādina, ka Centra darbā būtu vienlīdz jāatspoguļo veselības apdraudējuma novērtējums;
6.	atzinīgi vērtē Centra panākto progresu saistībā ar publikāciju “EU Drug Markets: In-depth analysis” (“ES narkotiku tirgi: padziļināta analīze”), kas sagatavota sadarbībā ar Eiropolu un ietver moduļus par konkrētām narkotikām, kuri publicēti 2022. gadā un kurus plānots publicēt 2023. gadā; atzinīgi vērtē 2022. gadā veikto darbu pie pamatdatu par piegādēm kvalitātes un pieejamības uzlabošanas sadarbībā ar Reitox valstu kontaktpunktiem un Eiropolu; atzinīgi vērtē visu Centra uzdevumu īstenošanu saskaņā ar daudznozaru platformas pret noziedzības draudiem operatīvajiem rīcības plāniem attiecībā uz marihuānu, kokaīnu un heroīnu; atgādina, ka nelegāla narkotiku tirdzniecība ir atzīta par vienu no galvenajiem peļņas avotiem un līdzekli cilvēku iesaistīšanai organizētajā noziedzībā un terorismā, un uzsver Centra ieguldījumu drošākā Eiropā;
7.	atzinīgi vērtē resursu lapu EMCDDA 4 Ukraine, kas izveidota profesionāļiem, kuri strādā narkotiku jomā Eiropā, sniedzot atbalstu no Ukrainas pārvietotajām personām; 
8.	atzinīgi vērtē Centra un Eiropas kaimiņattiecību politikas partnervalstu pašreizējo sadarbību reģionālā līmenī, izmantojot EU4MD tehniskās palīdzības projektu, kā arī divpusējā projekta ar Gruziju EMCDDA4GE pašreizējo īstenošanu; atzinīgi vērtē oficiālās partnerības izveidi Sadarbības programmā starp Latīņamerikas, Karību jūras reģiona un Eiropas Savienības valstīm narkotiku apkarošanas politikas jomā;
9.	atzinīgi vērtē Centra sadarbību ar citām aģentūrām un tā devumu TI aģentūru tīklā; atzinīgi vērtē Centra pastāvīgo sadarbību ar valstu narkotiku aģentūrām, trešām valstīm un starptautiskām organizācijām, piemēram, UNODC un PVO.

PIELIKUMS. VIENĪBAS VAI PERSONAS,
NO KURĀM ATZINUMA SAGATAVOTĀJS IR SAŅĒMIS PIENESUMU
<FootprintIntro>Atzinuma sagatavotājs, pilnībā uzņemoties visu atbildību, apliecina, ka viņš nav saņēmis nekādu pienesumu no vienībām vai personām, kas būtu jānorāda šajā pielikumā saskaņā ar Reglamenta I pielikuma 8. pantu.</FootprintIntro>

